Fæðingum í Svíþjóð hefur fækkað mikið á milli ára. Frjósemi sænskra kvenna hefur ekki verið minni síðan skömmu fyrir aldamót. Sérfræðingar segja skýringuna liggja í eðlilegra lífsmynstri eftir heimsfaraldurinn, þó að það komi á óvart hve mikil fækkunin er.
Víða um heim fjölgaði barnsfæðingum meðan á heimsfaraldri stóð, enda fólk mun meira heima á þeim tíma. Því var viðbúið að draga myndi úr fæðingum þegar lífið færðist í eðlilegra horf. En fækkunin á fæðingunum í Svíþjóð hefur reynst meiri en búist var við. Fyrstu fjóra mánuði ársins fæddust tæplega þrjátíu og fimm þúsund börn í Svíþjóð. Það er fækkun um hátt í tvö þúsund og fimm hundruð börn milli ára. Í Stokkhólmi er fallið enn hærra. Þar fækkaði fæðingum um fjórtán prósent og hafa ekki verið færri þar síðan árið tvö þúsund og fimm. Áætluð frjósemi sænskra kvenna eru nú komin niður í eitt komma sex barn á konu, sem er það minnsta frá því skömmu fyrir síðustu aldamót.
Gunnar Anderson prófessor í lýðfræði við háskólann í Stokkhólmi segir við sænska ríkissjónvarpið að þetta tengist því að vorið 2021 var stór hluti Svía bólusettur. Lífið varð eðlilegt og tíminn minni til að búa til börn. Það sé hins vegar óvænt hversu hátt fallið sé. Frjósemin fyrir aldamót var aðeins minni en nú, en þá hafi verið mikil efnahagskreppa í Svíþjóð og því færri sem völdu að eiga börn.
Anderson segir að þetta geti vel verið tímabundið niðursveifla, en frjósemi sænskra kvenna hefur þó farið stigminnkandi undanfarinn áratug.